ኢትዮጵያና ሱዳን የልዩ ትብብር የስምምነት ሰነድ ሊፈራረሙ ነው
አዲስ አበባ ፣ ህዳር 23/ 2006 (ዋኢማ) – የኢትዮጵያና ሱዳን የድንበር ልማት የጋራ ኮሚሽን መደበኛ ስብሰባ በነገው ዕለት ይካሄዳል።የኢፌዲሪ ጠቅላይ ሚኒስተር ሃይለማርያም ደሳለኝም ከሱዳኑ ፕሬዝዳንት ኦማር ሃሰን አልበሽር ጋር ተገናኝተው በተለያዩ መስኮች የትብብር ማዕቀፎች ላይ ያተኮሩ ውይይቶችን ያደርጋሉ ተብሎ ይጠበቃል።የውጭ ጉዳይ ሚኒስቴር ቃል አቀባይ አምባሳደር ዲና ሙፍቲ ፥ እንደተናገሩት ስብሰባው የሁለቱን ሃገራት ግንኙነት ወደ ላቀ ደረጃ የሚያሳድግ ነው።መደበኛ ስብሰባው በመጪው ማክሰኞ በሚኒስትሮች ደረጃ ከመጀመሩ አስቀድሞ ግን ዛሬ በባለሙያዎች ደረጃ ውይይት ይደረጋል ።ስብሰባው በመሪዎች ደረጃ በመጪው ረቡዕ ሲደረግም ጠቅላይ ሚኒስትር ሃለማርያም ፥ ከሱዳኑ ፕሬዝዳንት አል በሽር ጋር የልዩ ትብብር የስምምነት ሰነድ ይፈራረማሉ ተብሎ እንደሚጠበቅ አምባሳደር ዲና ተናግረዋል።መሪዎቹ ከስብሰባቸው በኋላም በምስራቅ ሱዳን የገዳሪፍ ግዛት ውስጥ የሚገኘውን የኢትዮ ሱዳን የ100 ሜጋ ዋት የኤሌክትሪክ ሃይል ማስተላለፊያ ግሪድ ይመርቃሉ። (ኤፍ ቢ ሲ)